
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Ordonanţei de urgenţă a Guvernului nr.45/2003 privind finanţele publice locale, cu care comisia noastră a fost sesizată în fond cu adresa Biroului Permanent nr. PL.X 287  din 12 aprilie 2006 .
	PREŞEDINTE,

Mihai Nicolae Tănăsescu

RAPORT

asupra propunerii legislative pentru modificarea şi completarea Ordonanţei de urgenţă a Guvernului nr.45/2003 privind finanţele publice locale
Cu adresa nr. PL.X 287 din 12 aprilie 2006, Biroul Permanent conform art.95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Ordonanţei de urgenţă a Guvernului nr.45/2003 privind finanţele publice locale.

 La întocmirea raportului s-au avut în vedere avizele Consiliului Legislativ , al Comisiei juridice, de disciplină şi imunităţi şi al Comisiei pentru administraţie publică, amenajarea teritoriului şi echilibru ecologic.
Prezenta propunere legislativă are ca obiect de reglementare modificarea prevederilor art.29 alin.(2) lit.b) din Ordonanţa de urgenţă a Guvernului nr.45/2003 referitoare la repartizarea sumelor defalcate din unele venituri ale bugetului de stat pe judeţe, astfel încât să se asigure o aplicare unitară atât la nivel central cât şi local, prin majorarea procentului de la 30% la 35% pentru acest criteriu, respectiv, suprafaţa unităţii administrativ-teritoriale. De asemenea, se propune şi reducerea procentului afectat susţinerii cu prioritate a programelor cu finanţare externă, de la 15% la 10% şi stabilirea obligativităţii ca aceste sume să fie repartizate în exclusivitate pentru proiecte cu finanţare externa care necesită cofinanţare locală.  Propunerea legislativă are în vedere şi utilizarea mai eficientă a fondurilor de rezervă ce se pot constitui la nivelul autorităţilor publice locale.        

Propunerea legislativă face parte din categoria legilor organice, potrivit art. 76 din Constituţia României, republicată.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din data de 6 aprilie 2006 .

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor.
In urma dezbaterii propunerii legislative pentru modificarea şi completarea Ordonanţei de urgenţă a Guvernului nr.45/2003 privind finanţele publice locale, în şedinţa din data de 9 mai 2006, comisia propune Plenului Camerei Deputaţilor respingerea din următoarele considerente:în momentul de faţă această ordonanţă de urgenţă urmează a fi abrogată, întrucât la Parlament se află o nouă Lege privind finanţele publice locale. Parlamentul a fost sesizat cu o lege-cadru, care propune abrogarea Ordonanţei de urgenţă a Guvernului nr. 45/2003 şi construirea unui nou cadru legislativ privind finanţele publice locale.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar
Roşu Gica

